प्लेयर्स टु वाच : जोर्डी अल्बा र करिम बेन्जेमा
युरो २०२० अन्तर्गत सोमबार  प्रिक्वार्टरफाइनलका दुई खेल हुँदै छन् । पहिलो खेलमा क्रोएसियाविरुद्ध स्पेनले कोपनहेगनमा बेलुकी ९:४५ बजे प्रतिस्पर्धा गर्दै छ । त्यस्तै, राति १२ : ४५ बजे बुखारेस्टमा फ्रान्सविरुद्ध स्विजरल्यान्ड भिड्दै छ । 
काठमाडौँ — युरो २०२० अन्तर्गत सोमबार  प्रिक्वार्टरफाइनलका दुई खेल हुँदै छन् । पहिलो खेलमा क्रोएसियाविरुद्ध स्पेनले कोपनहेगनमा बेलुकी ९:४५ बजे प्रतिस्पर्धा गर्दै छ । त्यस्तै, राति १२ : ४५ बजे बुखारेस्टमा फ्रान्सविरुद्ध स्विजरल्यान्ड भिड्दै छ । आजको 'प्लेयर्स टु वाच' मा हामीले स्पेनका जोर्डी अल्बा र फ्रान्सका करिम बेन्जेमालाई छानेका छौं ।जोर्डी अल्बा (स्पेन)लेफ्ट ब्याकबाट खेल्ने यी खेलाडी धेरैजसो आक्रामक खेलाडीलाई सहयोग गर्न व्यस्त हुन्छन् । आधुनिक फुटबलमा लेफ्ट ब्याकले रक्षा गर्नुका अलावा लेफ्ट विंग्सको भूमिका ओगटेको हुन्छ, अल्बाको ठ्याक्कै भूमिका त्यही हुन्छ । यसको उदाहरण २०१२ को युरो फाइनल हेरे पुग्छ । बल आफ्नो अधिनमा राख्न टिकीटाकामा खेल्ने स्पेनका लागि उनले इटालीविरुद्ध फाइनलमा काउन्टरमा गएर दोस्रो गोल गरेका थिए । सर्जियो बुस्क्वेट कोभिड–१९ को संक्रमणमा परेका कारण अल्बाले नै युरो २०२० को पहिलो दुई खेलमा स्पेनको नेतृत्व गरेका थिए । बार्सिलोनाबाट खेल्ने ३२ वर्षे अल्बाले स्पेनबाट ७५ खेल खेल्दै ८ गोल गरेका छन् । करिम बेन्जेमा (फ्रान्स)बेन्जेमा मैदानभित्र र बाहिर उत्ति नै चर्चामा रहने खेलाडी हुन् । विभिन्न हर्कतका कारण उनलाई २०१५ देखि फ्रान्सको राष्ट्रिय टोलीमा राखिएको थिएन । उनले घरेलु मैदानमा भएको युरो २०१६ मात्र गुमाएनन्, त्यसको दुई वर्षपछि रुसमा सम्पन्न विश्वकप पनि खेल्न पाएनन् । उनीबिनाको फ्रान्सले दोस्रो पटक विश्वकप जित्यो । यसै युरोको ठीकअघि मात्र उनलाई फ्रान्सेली टोलीमा डाकिएको थियो । पोर्चुगलविरुद्ध समूह चरणको अन्तिम खेलमा गरेको दुई गोल उनको युरोपियन च्याम्पियनसिपमा पहिलो नै हो । रियल म्याड्रिडबाट देखाइरहेको उच्च फर्मका कारण उनलाई टोलीमा फिर्ता बोलाउन फ्रान्स बाध्य भएको थियो । उनले फ्रान्सबाट ८६ खेल खेल्दै २९ गोल गरेका छन् ।